text: Infektionseksperter om sygehusrengøring: Ikke godt nok
  27 marts 2014 kl. 08.30
  Der er behov for øget rengøringsindsats på sygehusene. Det siger eksperter, efter at TV SYD har undersøgt fem syd- og sønderjyske sygehuse, hvor mere end hver anden seng overskred de vejledende grænseværdier for god rengøringsstandard.
  TV SYD præsenterede resultatet af undersøgelsen for to eksperter indenfor infektionsbekæmpelse.
  Den ene er Hans Jørn Kolmos, overlæge på Klinisk Mikrobiologi på Odense Universitetshospital:
  - Det viser jo at det er ikke godt nok - der skal jo gøres en indsats. Det viser, at der er behov for at få intensiveret rengøringsindsatsen på vores hospitaler, siger Hans Jørn Kolmos til TV SYD.
  Bettina Lundgren er enig. Hun er centerdirektør på Rigshospitalet og i spidsen for infektionsbekæmpelsen i Region Hovedstaden:
  - Det er jo ikke godt nok hvis vi finder for mange bakterier på en seng, selvfølgelig er det ikke godt nok.
  Og Annette Wandel, der er chef for kvalitet i foreningen Danske Patienter, mener, at resultatet af TV SYDs undersøgelse kalder på handling:
  - Det er rigtig, rigtig rystende viden. Og det kalder jo præcis på, at der virkelig bliver strammet op her. Det koster jo liv hver eneste dag, det her ikke fungerer ordentligt, siger Annette Wandel til TV SYD.
  Se mere og tilmeld dig høringen på www.tvsyd.dk/stopsmitten
  